Kaffeeratte
D Kaffiratte (Golunda ellioti) isch e Nager, wo z Südasie verbreitet isch u dert mal als Kaffischädling isch gfürchtet gsi.

Merkmal 
D Ratte het e Chopfrumpflengi zwüschen 11 u 15 Zentimeter. Der Schwanz isch zwüsche 9 u 13 Zentimeter läng. D Fällfarb isch sehr underschilech. Es git graui, bruuni, gälbbruuni u rotbruuni Ratte. Einigi Exemplar erinnere mit ihrer Fällfarb an es Kaffigrem. Ou d Struktur vom Fälli isch je nach Region sehr underschidlech. Gwüssi Kaffiratte hei es relativ weichs, anderi es borstigs bis stachligs Fäll. D Kaffiratte het e breide Körberbou, genau so wi d Wüehlmuus.

Verbreitig u Läbeswys 
Ds Verbreitigsgebiet erstreckt sech vom üsserschten Oschte vom Iran über Pakischtan bis nach Indie. Ou Nepal u Sri Lanka ghöre derzue. Dört läbt d Kaffiratte i underschidleche Läbesrüüm wi di grasigi Steppe, d Sümpf u d Rägewälder. Si chöme aber ou am Rand vo Fälder u Plantasche vor. Obwohl si chöi chlättere, halte si sech meischtens uf em Boden uf.

Bsunders guet vermehrt sech d Kaffiratten i der Neechi vo Kaffiplantasche. Dert frisst si d Chnoschpen u d Blüete vo der Kaffipflanze. Wo gäge ds Ändi vom 17. Jahrhundert z Sri Lanka di erschti Kaffiplantasche entstanden isch, isch di ganzi Ärnti vo däm Nager vernichtet worde. Syt me der Kaffiabou z Sri Lanka ufgä het, het d Zahl vo de Kaffiratte wider abgno. Z Indie gilt si nach wi vor als Kaffischädling. Dert schynt si sech aber nid derart explosionsartig z vermehre wi denn z Sri Lanka.

Syschtematik 
Luut em Wilson & Reeder (2005) nimmt d Kaffiratte innerhalb vo de Altwältmüüs e isolierti Position y u wird druum als eigeti Gattigsgruppe, der Golunda-Gruppe zuegordnet. Nach genetische Undersuechige vom Lecompte et al. (2008) sy die Tier Teil vo vorwiegend afrikanische Altwältmüüs, wo ou d Arvicanthis-Gruppe u anderi derzue grächnet wärde. Die wärde als Arvicanthini zämegfasst.

Literatur 
 Ronald M. Nowak: Walker's Mammals of the World. 2 Bände. 6. Auflage. Johns Hopkins University Press, Baltimore MD u. a. 1999, ISBN 0-8018-5789-9.
 Don E. Wilson, DeeAnn M. Reeder (Hrsg.): Mammal Species of the World. A taxonomic and geographic Reference. 2 Bände. 3. Auflage. Johns Hopkins University Press, Baltimore MD 2005, ISBN 0-8018-8221-4.
 Emilie Lecompte, Ken Aplin, Christiane Denys, François Catzeflis, Marion Chades, Pascale Chevret: Phylogeny and biogeography of African Murinae based on mitochondrial and nuclear gene sequences, with a new tribal classification of the subfamily. In: BMC Evolutionary Biology. Bd. 8, 199, 2008, S. 1–21, .

Weblinks

 

Nagedier